L’Alcalde de Burjassot informa a la Junta de Portaveus de la sol·licitud per a reiniciar les obres de l’hospital
2025-07-24

L’Alcalde de Burjassot, Rafa García ha reunit, hui dijous 9 de juliol, a la Junta de Portaveus de l’Ajuntament per a informar del document presentat ahir en el registre municipal pel qual l’empresa NAU, anterior promotora de l’edifici de l’hospital i que anava a ser gestionat posteriorment per Imed, ha sol·licitat la subrogació de tots els acords, llicències, etc.. que afecten a aquest projecte en un nou grup inversor. Grup que està a l’espera de l’acceptació d’aquest tràmit municipal per a adquirir la propietat de l’edifici i iniciar immediatament les obres de l’hospital.

D’aquesta forma, el grup inversor construiria en un termini de 20 mesos l’edifici, a comptabilitzar des del moment en què tinga en el seu poder l’escriptura de compra venda de l’immoble. El grup inversor té la intenció d’iniciar les obres abans de l’1 d’octubre de 2015.

Cal recordar que les obres de l’hospital es van iniciar l’any 2011 i que es van paralitzar a causa de la crisi que va afectar a centenars d’empreses constructores en aquell moment, sent també la promotora d’aquest edifici objecte directe de la crisi. Amb aquesta nova sol·licitud, des de l’Ajuntament es veu amb optimisme el futur de l’edifici i el futur de la ciutat, “però cal anar donant els passos corresponents, administrativament parlant, i que l’empresa i el grup inversor porten a bon port aquest gran projecte. Estem esperançats i optimistes sobre aquest tema, però l’experiència anterior també aconsella prudència a l’hora de les expectatives que es puguen crear” apuntava l’Alcalde, Rafa García.